ຂປລ. ປັດຈຸບັນ, ກະຊວງການເງິນ ໄດ້ເອົາໃຈໃສ່ຢ່າງຕັ້ງໜ້າ ໃນການຄຸ້ມຄອງ, ປ້ອງກັນພະນັກງານ-ລັດຖະກອນ ໃຫ້ມີລະບຽບວິໄນເຂັ້ມງວດ, ຮັກສາໄດ້ຈັນຍາບັນ-ຈັນຍາທຳ ແລະ ນ້ຳໃຈຮັບໃຊ້ຊາດ ຮັບໃຊ້ປະຊາຊົນ, ຍົກສູງບົດບາດ ແລະ ຄວາມສາມາດ ຂອງພະນັກງານ-ລັດຖະກອນ ຂະແໜງການເງິນ. ເພື່ອຮັບປະກັນ ໃຫ້ພະນັກງານລັດຖະກອນ, ການຈັດຕັ້ງຂັ້ນຕ່າງໆ ຂອງຂະແໜງການເງິນ ມີຄວາມໂປ່ງໃສ, ເຂັ້ມແຂງ, ໜັກແໜ້ນ, ເຂັ້ມງວດ ໃນການປະຕິບັດກົດໝາຍ ແລະ ລະບຽບການທີ່ກ່ຽວຂ້ອງ ເປັນຢ່າງດີ.
ທ່ານ ສົມດີ ດວງດີ ຮອງນາຍົກລັດຖະມົນຕີ, ລັດຖະມົນຕີ ກະຊວງການເງິນ ຍັງໄດ້ອອກຂໍ້ຕົກລົງ ສະບັບເລກທີ 1124/ກງ ລົງວັນທີ 10 ເມສາ 2017 ເຊິ່ງປະກອບດ້ວຍ 10 ຂໍ້ຫ້າມ ແລະ ມາດຕະການຕ່າງໆ ຂອງພະນັກງານ-ລັດຖະກອນ ຂະແໜງການເງິນ ນັບແຕ່ສູນກາງຮອດທ້ອງຖິ່ນ. ພ້ອມລະບຸວ່າ ຫາກຜູ້ໃດເປັນແບບຢ່າງ ໃນການຈັດຕັ້ງປະຕິບັດ ຂໍ້ຕົກລົງສະບັບນີ້ ຈະໄດ້ຮັບການຍ້ອງຍໍສັນລະເສີນ ຕາມນະໂຍບາຍລວມທີ່ ພັກ-ລັດ ໄດ້ວາງອອກ. ແຕ່ຫາກມີພຶດຕິກໍາຂັດ ຫລື ລະເມີດ ຈະຖືກສຶກສາອົບຮົມ, ສໍາຫລວດກວດກາ ຫລື ປະຕິບັດວິໄນ ທັງລົງໂທດຕາມກົດໝາຍ ແລະ ລະບຽບການຕາມແຕ່ລະກໍລະນີ ເບົາ ຫລື ໜັກ. ຢ່າງໃດກໍຕາມ ຫາກກວດກາພົບເຫັນ ການກະທໍາຜິດ ສະຖານເບົາ ແລະ ເປັນຄັ້ງທໍາອິດ ທີ່ບໍ່ສ້າງຄວາມເສຍຫາຍຫລວງຫລາຍ ຫລື ສ້າງຄວາມເສຍຫາຍ ທີ່ມີມູນຄ່າເປັນເງິນ ບໍ່ເກີນ 5 ລ້ານກີບ ແຕ່ຜູ້ກະທໍາຜິດຈິງໃຈ ລາຍງານຮັບສາລະພາບ ການກະທໍາຜິດຂອງຕົນ ແລະ ສົ່ງເງິນຄືນຄົບຖ້ວນ ຕາມຈໍານວນ ແລະ ທັນຕາມເວລາກໍານົດ ຈະໄດ້ຮັບການສຶກສາອົບຮົມ ຫລື ສໍາຫລວດກວດກາ. ໃນຂະນະທີ່ມີການກະທໍາຜິດ ໃນມູນຄ່າເປັນເງິນ ບໍ່ເກີນຕົວເລກດັ່ງກ່າວ ແຕ່ບໍ່ຈິງໃຈລາຍງານ ບໍ່ຮັບສາລະພາບ ຈະຖືກລົງວິໄນຕາມກົດໝາຍ ແລະ ລະບຽບການອື່ນທີ່ກ່ຽວຂ້ອງ.
ພະນັກງານ-ລັດຖະກອນ ຜູ້ໃດລະເມີດຂໍ້ຫ້າມ ທີ່ໄດ້ກໍານົດໄວ້ໃນ ຂໍ້ຕົກລົງສະບັບນີ້ ເປັນການກະ ທໍາຜິດສະຖານໜັກ ພາຍຫລັງ ໄດ້ດໍາເນີນການກວດກາ, ສືບສວນ-ສອບສວນ ເຫັນວ່າມີຂໍ້ມູນ, ຫລັກຖານໜັກແໜ້ນ, ຮັດກຸມແລ້ວ ຕ້ອງຖືກດໍາເນີນຄະດີ ຕາມຂັ້ນຕອນຂອງກົດໝາຍ ແລະ ລະບຽບການ. ນອກຈາກຈະໄດ້ຮັບໂທດ ທາງອາຍາແລ້ວ ຍັງຈະຕ້ອງໄດ້ຮັບໂທດທາງແພ່ງ ໂດຍການໃຊ້ແທນ ຄ່າເສຍ ຫາຍທີ່ຕົນໄດ້ ກໍ່ຂຶ້ນຢ່າງຄົບຖ້ວນ, ທັນຕາມກໍານົດເວລາ ແລະ ຊັບສິນທີ່ໄດ້ຮັບມາຈາກ ການກະທໍາຜິດ ຈະຖືກຮິບເປັນຂອງລັດ ທັງໝົດຕາມທີ່ກົດໝາຍ ກໍານົດໄວ້./.
ຂ່າວ: ຣາຊະວົງ
ເນື້ອໃນ: ຂປລ